ABSA Cape Epic 2014: Been 4 | rooi rose ABSA Cape Epic 2014: Been 4 | rooi rose
ABSA Cape Epic 2014: Been 4
Donderdag 27 Maart, Been 4, Sirkelroete van Greyton tot weer terug na begin.
88 km, 1850 klim
Donderdag se roete was aansienlik korter as die vorige dag, maar die klim is meer. Hierdie is bergfietshemel en plaaspaaie word afgewissel met kronkelrige en klipperige "single track". 'n Hoogtepunt van die dag was die besoek aan Genadendal, die eerste sendingstasie in Suid-Afrika. Dan is dit tyd vir kort en harde heuwels met asembenewende afdraandes tussen in.
Vandag is die eerste keer dat 'n Suid-Afrikaner in die hoofkategorie, sedert Burry Stander se algehele oorwinning in 2012, weer op die podium staan toe onse Philip Buys en Switserse spanmaat, Nino Schurter, been 4 wen. Philip Buys, jy maak ons trots. 🙂 (sien uitslae onder).
Ongelukkig moes Cherise Stander (oorlede Burry Stander se vrou), wat gister saam met spanmaat Theo Blignaut die gemengde afdeling gewen het, na 30 km uit die wedren onttrek weens asemhalingsprobleme ná 'n asma-aanval. Haar spanmaat, Theo, mag nou die wedren verder op sy eie voltooi, maar sal nie amptelik kan klaarmaak nie.
*Spanne bestaan uit twee lede en mag nooit verder as 2 minute uitmekaar wees nie. Daar is tydsensors op die roete en 'n span word gestraf met 'n ekstra uur as dit gebeur. As dit drie keer gebeur, word jou span gediskwalifiseer. As jou spanmaat uitval, kan jy aangaan, maar jy sal nie 'n amptelike "finisher" wees nie.